กระทรวงวัฒนธรรม เตรียมเสนอแผนฟื้นฟูหลังโควิด-19 ส่งเสริมการท่องเที่ยวชุมชน พัฒนาสินค้าวัฒนธรรมไทย 7 พันล้านบาท
กระทรวงวัฒนธรรม เตรียมเสนอแผนฟื้นฟูหลังโควิด-19 ส่งเสริมการท่องเที่ยวชุมชน พัฒนาสินค้าวัฒนธรรมไทย 7 พันล้านบาทนายอิทธิพล คุณปลื้ม รัฐมนตรีว่าการกระทรวงวัฒนธรรม  เปิดเผยว่า หลังจากที่ประชุมสภาผู้แทนราษฎรมีมติอนุมัติพระราชกำหนดการเงินเพื่อรับมือกับสถานการณ์การแพร่ระบาดของโรคโควิด-19 แล้ว  นายกรัฐมนตรี จึงเน้นย้ำให้ทุกกระทรวงเร่งเสนอแผนเยียวยา โดยเฉพาะในส่วนของการใช้งบประมาณฟื้นฟูเศรษฐกิจวงเงิน 4 แสนล้านบาทให้กับสำนักงบประมาณได้ตรวจสอบภายในเดือนมิถุนายนนี้  ในส่วนของกระทรวงวัฒนธรรม สั่งการให้ทุกหน่วยงานในสังกัดนำเสนอโครงการเข้ามายังสำนักงานปลัดกระทรวงวัฒนธรรม เพื่อรวบรวมเสนอเป็นแผนงานภาพรวม  ซึ่งแผนงานหลักเน้นกิจกรรมที่มีรูปแบบของการยกระดับและแพลตฟอร์ม โดยในส่วนที่เป็นลักษณะพื้นที่ต่างๆ จะให้ทางจังหวัดเสนอเข้ามา ดังนั้นจึงมอบหมายให้สำนักงานวัฒนธรรมจังหวัดประสานงานกับผู้ว่าราชการจังหวัดในการเสนอโครงการฟื้นฟูเกี่ยวกับงานด้านวัฒนธรรม  ส่วนการยกระดับและแพลตฟอร์มต่างๆ ส่วนกลางจะเป็นผู้เสนอแผน  ได้แก่ เรื่องการพัฒนาผลิตซีพอต หรือสินค้าวัฒนธรรมไทยผ่านระบบออนไลน์  กิจกรรมฟื้นฟูการท่องเที่ยวเชิงวัฒนธรรมของชุมชนคุณธรรม   ล่าสุดได้รับทราบงบประมาณที่ส่งมาเบื้องต้นประมาณ 7 พันล้านบาท  และอยู่ระหว่างการพิจารณากลั่นกรอง รายละเอียดประกอบของแต่ละโครงการเกี่ยวกับเหตุผล ความจำเป็นและเข้าหลักเกณฑ์การพิจารณาหรือไม่  ส่วนกรณีการช่วยเหลือกลุ่มศิลปินพื้นบ้านให้ได้รับเงินเยียวยานั้น ล่าสุดพบว่า  ส่วนใหญ่ได้รับเงินเยียวยาในด้านต่างๆ จากรัฐบาลไปแล้ว ยังเหลืออีกกว่า 2 พันคน คาดว่าเร็วๆ นี้จะมีการเสนอให้คณะรัฐมนตรีอนุมัติได้